Ο **Λουίς Ετσεβερία Άλβαρες** (*Luis Echeverría Álvarez*, 17 Ιανουαρίου 1922- 8 Ιουλίου 2022) ήταν Μεξικανός πολιτικός, ο οποίος διατέλεσε πρόεδρος του Μεξικού από το 1970 έως το 1976. Προηγουμένως διατέλεσε υπουργός Εσωτερικών από το 1963 έως το 1969.

Πρώτα χρόνια και καριέρα
------------------------

Ο Ετσεβερία γεννήθηκε στην Πόλη του Μεξικού το 1922 και μετά τις σπουδές του έγινε μέλος του Θεσμικού Επαναστατικού Κόμματος. Εργάστηκε ως δημόσιος υπάλληλος στο Υπουργείο Ναυτικού και το Υπουργείο Δημοσίας Τάξεως. Κατά τη διάρκεια της προεδρίας του Αλφόνσο Λόπεζ Ματέοζ από το 1958 έως το 1964 διατέλεσε υφυπουργός Εσωτερικών. 

Στις 16 Νοεμβρίου 1963 διορίστηκε υπουργός Εσωτερικών και μετά την εκλογή του Γκουστάβο Ντίας Ορντάς στην προεδρία του Μεξικού το 1964 παρέμεινε σε αυτή τη θέση. Η θητεία του Ετσεβερία στο Υπουργείο Εσωτερικών σημαδεύτηκε από αυξανόμενη κυβερνητική καταστολή των αντιφρονούντων στο Μεξικό. Μεγάλος αριθμός δημοσιογράφων, πολιτικών και ακτιβιστών υπέστη λογοκρισία, άδικες συλλήψεις, βασανιστήρια και εξωδικαστικές εκτελέσεις στο πλαίσιο του λεγόμενου «Βρώμικου Πολέμου» του Μεξικού. Το αποκορύφωμα όλων αυτών των αναταραχών υπήρξε η Σφαγή του Τλατελόλκο στις 2 Οκτωβρίου 1968, λίγες ημέρες μάλιστα πριν τη διεξαγωγή των Θερινών Ολυμπιακών του 1968 στην Πόλη του Μεξικού. Η σφαγή είχε ως αποτέλεσμα τον θάνατο 300 με 400 ανθρώπων και τη σύλληψη περισσότερων από 1.000. Τον επόμενο χρόνο ο Ετσεβερία προτάθηκε επίσημα ως υποψήφιος του Θεσμικού Επαναστατικού Κόμματος για τις προεδρικές εκλογές του 1970.

Πρόεδρος του Μεξικού
--------------------

Ο Ετσεβερία κέρδισε τις προεδρικές εκλογές του 1970 και ανέλαβε Πρόεδρος του Μεξικού στις 1 Δεκεμβρίου 1970. Η προεδρία του Ετσεβερία χαρακτηρίστηκε από υψηλούς ρυθμούς οικονομικής ανάπτυξης της μεξικανικής οικονομίας της τάξης του 6,1% ετησίως και από τη συνεχή ανάπτυξη των υποδομών του Μεξικό. Παρόλα αυτά στο εσωτερικό του Μεξικό εξακολουθούσε να επικρατεί μεγάλη αναταραχή, με συνεχείς διαδηλώσεις από αριστερά κινήματα. Η κυβέρνηση του Ετσεβερία απάντησε ιδιαίτερα σκληρά, καταπνίγοντας εκδηλώσεις διαμαρτυρίας. Το αποκορύφωμα αυτής της πολιτικής συνέβη στις 10 Ιουνίου 1971, όταν η αστυνομία σκότωσε στην Πόλη του Μεξικό 120 ανθρώπους σε μια φοιτητική εξέγερση που έμεινε γνωστή ως η Σφαγή του Corpus Christi. Η κυβέρνηση του Ετσεβερία απαγόρεψε διά νόμου το 1971 τη ροκ μουσική στο Μεξικό, συνδέοντάς την με την ανάδυση των αριστερών κινημάτων. Ο Ετσεβερία ήταν ιδιαίτερα ενεργός στην εξωτερική πολιτική, με το Μεξικό να συνάπτει διπλωματικές σχέσεις με τη Κίνα το 1972 και τον Ετσεβερία να επισκέπτεται τη χώρα το 1973, συναντώντας την ανώτατη πολιτειακή ηγεσία, συμπεριλαμβανομένου του Γενικού Γραμματέα του Κομμουνιστικού Κόμματος της Κίνας Μάο Τσετούνγκ. Το 1976 ξέσπασε οικονομική κρίση στο Μεξικό, με τον πληθωρισμό να αγγίζει το 459% και την αξία του πέσο ιδιαίτερα μειωμένη. Ο Ετσεβερία, αφού έκανε μία αποτυχημένη απόπειρα να εκλεγεί Γενικός Γραμματέας των Ηνωμένων Εθνών το 1976, παρέδωσε την προεδρία του Μεξικό στον επιλεγμένο διάδοχό του, Χοσέ Λόπες Πορτίγιο στις 1 Δεκεμβρίου 1976.

Μετέπειτα χρόνια
----------------

Ο Ετσεβερία, μετά την αποχώρησή του από την προεδρία του Μεξικού προσπάθησε να διατηρήσει την επιρροή του στην πολιτική σκηνή της χώρας, πράγμα που κατάφερε για μερικά χρόνια, ως τις αρχές της δεκαετίας του 1980. Ο Ετσεβερία κατηγορήθηκε επισήμως από δικαστήριο για τον ρόλο του στις Σφαγές του Τλατελόλκο και του Corpus Christi το 2006, αλλά οι κατηγορίες εναντίον του αποσύρθηκαν το 2009. Ο Ετσεβερία απεβίωσε σε ηλικία 100 ετών στις 8 Ιουλίου 2022 όντας ο μεγαλύτερος σε ηλικία από όλους τους προέδρους του Μεξικού.

Παραπομπές
----------

1. ↑  (Αγγλικά) *SNAC*. w63788k4. Ανακτήθηκε στις 9  Οκτωβρίου 2017.
2. ↑  «Encyclopædia Britannica» (Αγγλικά) biography/Luis-Echeverria-Alvarez. Ανακτήθηκε στις 9  Οκτωβρίου 2017.
3. ↑  «Proleksis enciklopedija» (Κροατικά) 59388.
4. 1 2  www.jornada.com.mx/notas/2022/07/09/politica/fallece-a-los-100-anos-el-ex-presidente-luis-echeverria/.
5. ↑  «Muere impune el expresidente Luis Echeverría Álvarez». (Ισπανικά) *Proceso*. 9  Ιουλίου 2022. Ανακτήθηκε στις 9  Ιουλίου 2022.
6. ↑  *Czech National Authority Database*. osd2017945266. Ανακτήθηκε στις 1  Μαρτίου 2022.
7. ↑  *Czech National Authority Database*. osd2017945266. Ανακτήθηκε στις 18  Δεκεμβρίου 2022.
8. ↑  Harris M. Lentz (2014). *Heads of States and Governments Since 1945*. Routledge. σελ. 551. ISBN 978-1-134-26490-2.
9. ↑  *The Penguin History of Latin America* by Edwin Williamson
10. ↑  «Mexico's 1971 Corpus Christi Massacre, Fifty Years Later». NS Archive. Ανακτήθηκε στις 9 Ιουλίου 2022.
11. ↑  «Muere expresidente Luis Echeverría los 100 años de edad». El Universal. 2022-07-09. .

|  |  |  |
| --- | --- | --- |
| 

|  |  |
| --- | --- |
| Καθιερωμένοι όροι | 
* WorldCat
* VIAF: 16016721
* LCCN: n50047797
* ISNI: 0000 0001 2099 328X
* GND: 123496608
* SUDOC: 027771806
* BNF: cb11974281n (data)
* MusicBrainz: 0b964433-f26f-4a17-871b-9fadaa3cf942
* NLA: 35055065
* NKC: osd2017945266
* CiNii: DA04503386

 |

 |